TOTO โถส้วมอัจฉริยะ แสนล้าน
ถ้าใครเคยเข้าส้วมที่ญี่ปุ่น  เมื่อเราเสร็จภารกิจ.. ส้วมทุกโถจะมีแท่งยาวออกมาพ่นน้ำล้างก้นให้เรา  และเมื่อเรามองไปที่แบรนด์โถส้วม เกือบทุกโถส้วมจะมีคำว่า TOTO แปะอยู่ รู้ไหมว่า TOTO คือแบรนด์ญี่ปุ่นที่สามารถครองส่วนแบ่งส้วมอัจฉริยะได้มากถึง 87% ทั่วโลก
23 ก.ย. 2562

TOTO โถส้วมอัจฉริยะ แสนล้าน / โดย ลงทุนแมน
ถ้าใครเคยเข้าส้วมที่ญี่ปุ่น 
เมื่อเราเสร็จภารกิจ.. ส้วมทุกโถจะมีแท่งยาวออกมาพ่นน้ำล้างก้นให้เรา
และเมื่อเรามองไปที่แบรนด์โถส้วม เกือบทุกโถส้วมจะมีคำว่า TOTO แปะอยู่
รู้ไหมว่า TOTO คือแบรนด์ญี่ปุ่นที่สามารถครองส่วนแบ่งส้วมอัจฉริยะได้มากถึง 87% ทั่วโลก
“ผมหวังว่าโรงงานแห่งนี้จะผลิตสินค้าที่ก้าวล้ำกว่าสินค้าของชาวยุโรป”
ประโยคนี้พูดโดยคุณ Kazuchika Okura ในวันที่ก่อตั้งบริษัท TOTO
จากวันนั้นจนถึงวันนี้ 
บริษัท TOTO กลายมาเป็นหนึ่งในบริษัทผลิตโถส้วมที่ใหญ่ที่สุดในโลก
ปัจจุบัน โถส้วมอัจฉริยะในประเทศญี่ปุ่น, จีน, เกาหลีใต้, ไต้หวัน, สหรัฐอเมริกา และเยอรมนี ทุกๆ 100 โถ เป็นของแบรนด์ TOTO กว่า 87 โถ และบริษัท TOTO มีมูลค่า 2 แสนล้านบาท
แล้วทำไม TOTO ต้องประดิษฐ์ โถส้วมอัจฉริยะ?
ลงทุนแมนจะเล่าให้ฟัง
จริงๆ แล้ว คนญี่ปุ่นเมื่อ 70 ปีก่อน.. 
ก็ใช้โถส้วมแบบนั่งยองคล้ายๆ ของคนไทยในสมัยก่อน
อย่างไรก็ตาม เมื่อเศรษฐกิจประเทศญี่ปุ่นเติบโตขึ้น
คนญี่ปุ่นจึงเริ่มนำเข้าโถส้วมแบบมีฝารองนั่งจากยุโรป
ทำให้การผลิตส้วมแบบดั้งเดิมในประเทศญี่ปุ่นถดถอยลง..
คุณ Kazuchika Okura จึงเห็นว่าชาวญี่ปุ่นจำเป็นต้องมีแบรนด์โถส้วมเป็นของตัวเอง 
และต่อมาเขาสามารถผลิตโถส้วมแบบนั่งที่มีระบบชักโครกได้สำเร็จเป็นคนแรกในประเทศญี่ปุ่น
คุณ Okura เริ่มต้นก่อตั้งบริษัทจากห้องทดลองผลิตโถส้วมด้วยเซรามิก
จนกระทั่งเขาสามารถก่อตั้งบริษัท Tōyō Tōki หรือ TOTO ในปัจจุบันได้สำเร็จ
บริษัท TOTO ได้ขยายธุรกิจสุขภัณฑ์ในห้องน้ำ เช่น อ่างอาบน้ำ, อ่างล้างมือ และในที่สุดก็มาถึงคิวของ โถส้วมอัจฉริยะ..
จริงๆ แล้ว โถส้วมที่มีระบบล้างและเป่า ได้ถูกสร้างขึ้นมาก่อนหน้านี้แล้ว เพื่อผู้ป่วยในโรงพยาบาล
อย่างไรก็ตาม ปัญหาหลักๆ ก็คือ การใช้งานโดยรวมยังลำบาก และไม่มีประสิทธิภาพ
บริษัท TOTO จึงลงทุนวิจัยและพัฒนาทั้งในเรื่องของอุณหภูมิที่เหมาะสม ตำแหน่งองศาการวางที่ฉีดชำระ จนในที่สุดออกมาเป็นผลิตภัณฑ์ที่มีเครื่องหมายการค้าชื่อว่า Washlet..
ไม่น่าเชื่อว่า Washlet จะกลายเป็นที่นิยมอย่างรวดเร็ว และตอบโจทย์การใช้ชีวิตของคนญี่ปุ่นที่ต้องการฟังก์ชันที่ครบถ้วนในพื้นที่ที่จำกัด..
TOTO ได้กลายมาเป็นสัญลักษณ์ของ การเข้าห้องน้ำของประเทศญี่ปุ่น และบริษัท TOTO สามารถขายโถส้วมอัจฉริยะไปแล้วกว่า 50 ล้านโถทั่วโลก..
นอกจากนี้ บริษัทก็ได้ต่อยอดไปทำอีกหลายธุรกิจ เช่น ห้องน้ำสำเร็จรูป, ห้องครัว
เรามาดูรายได้ และกำไรของบริษัท TOTO
ปี 2016 รายได้ 165,000 ล้านบาท กำไร 9,800 ล้านบาท
ปี 2017 รายได้ 171,000 ล้านบาท กำไร 10,600 ล้านบาท
ปี 2018 รายได้ 169,000 ล้านบาท กำไร 9,300 ล้านบาท
โดยปัจจุบัน รายได้บริษัท TOTO มาจาก
ประเทศญี่ปุ่น 73%
ประเทศจีนและเอเชีย 16%
ประเทศสหรัฐอเมริกาและยุโรป 6%
และอื่นๆ อีก 5%
แล้วธุรกิจผลิตโถส้วม มีอุปสรรคอะไรบ้าง?
โดยปกติแล้วธุรกิจผลิตสินค้าประเภทสุขภัณฑ์ เครื่องปรับอากาศ จะเติบโตในประเทศที่มีการขยายตัวด้านอสังหาริมทรัพย์ เช่น บ้าน คอนโด และอาคารสำนักงาน
แต่สำหรับประเทศญี่ปุ่นที่กำลังมีปัญหาเรื่องประชากรสูงอายุ และปริมาณที่อยู่อาศัยบางพื้นที่ที่มากเกินความต้องการ
เมื่อรวมกับบริษัทคู่แข่งที่เริ่มเข้ามาแย่งส่วนแบ่ง
สองเรื่องนี้ก็อาจเป็นปัจจัยสำคัญที่ทำให้การเติบโตของบริษัทอย่าง TOTO ชะลอลงอย่างที่เราเห็นได้ชัดจากผลประกอบการที่ผ่านมา..
อย่างไรก็ตาม การขยายธุรกิจไปยังประเทศที่กำลังพัฒนา และมีกำลังซื้อมากขึ้นก็อาจทำให้บริษัทมีช่องทางการเติบโตได้อีกในอนาคต
ก็น่าติดตามว่า.. บริษัท TOTO จะรักษาผู้นำด้านนวัตกรรมผลิตโถส้วมได้อีกนานแค่ไหน
แต่ไม่ว่าสุดท้ายผลลัพธ์ทางการเงินจะเป็นอย่างไร
คุณ Kazuchika Okura ที่เสียชีวิตไปแล้วกว่า 56 ปี ถ้าเขายังอยู่ ก็น่าจะภูมิใจได้ว่า
แบรนด์ TOTO ของเขา ได้เป็นที่รู้จักของคนทั่วโลก และมีเทคโนโลยีที่ก้าวล้ำกว่าของยุโรป ไปเรียบร้อยแล้ว นั่นเอง..
----------------------
Blockdit โซเชียลมีเดียรูปแบบใหม่ 
----------------------
References
-
-
-
-
-
-